CELEX: 52022PC0179
Language: fi
Date: 2022-04-13
Title: Ehdotus EUROOPAN PARLAMENTIN JA NEUVOSTON ASETUS asetuksen (EU) N:o 508/2014 muuttamisesta ja oikaisemisesta siltä osin kuin kyseessä ovat erityistoimenpiteet, joilla lievennetään kalastustoiminnalle Venäjän sotilaallisesta hyökkäyksestä Ukrainaan aiheutuvia seurauksia ja kyseisestä sotilaallisesta hyökkäyksestä johtuvasta markkinahäiriöstä kalastus- ja vesiviljelytuotteiden toimitusketjuun aiheutuvia vaikutuksia

EUROOPAN KOMISSIO
            Bryssel 13.4.2022
            COM(2022) 179 final
            2022/0118(COD)
            
            Ehdotus
            EUROOPAN PARLAMENTIN JA NEUVOSTON ASETUS
            asetuksen (EU) N:o 508/2014 muuttamisesta ja oikaisemisesta siltä osin kuin kyseessä ovat erityistoimenpiteet, joilla lievennetään kalastustoiminnalle Venäjän sotilaallisesta hyökkäyksestä Ukrainaan aiheutuvia seurauksia ja kyseisestä sotilaallisesta hyökkäyksestä johtuvasta markkinahäiriöstä kalastus- ja vesiviljelytuotteiden toimitusketjuun aiheutuvia vaikutuksia 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Venäjän 24. helmikuuta 2022 aloittama sotilaallinen hyökkäys Ukrainaan vaikuttaa unionin kalatalous- ja vesiviljelyalan toimijoihin. Venäjältä ja Ukrainasta peräisin olevien, kalatalous- ja vesiviljelyalan kannalta keskeisten hyödykkeiden kauppavirtojen häiriintyminen on kiihdyttänyt äkillisesti keskeisten tuotantopanosten, kuten energian ja raaka-aineiden, hintojen nousua. Lisäksi kuljetusten keskeytyminen on vaikuttanut merkittävästi Ukrainan ja unionin väliseen kauppaan. Keskeytyminen on seurausta Ukrainan lentoasemien muuttumisesta käyttökelvottomiksi Venäjän hyökkäyksen vuoksi sekä kaiken kaupallisen kuljetustoiminnan keskeyttämisestä Ukrainan satamissa. Nykyisellä kriisillä tulee todennäköisesti olemaan vakavia seurauksia myös viljan, kasviöljyjen ja valkolihaisen kalan toimituksiin Ukrainasta ja Venäjältä unioniin, mikä puolestaan johtaa kalanrehun hintojen tuntuvaan nousuun ja keskeisten raaka-aineiden puutteeseen. Osa unionin laivastosta on lopettanut kalastuksen, koska toiminnan kannattavuus on heikentynyt eikä tuotantopanoskustannusten kasvua, kuten energian jyrkkää hinnannousua, voida kompensoida. Kustannusten nousun ja raaka-aineiden puutteen vaikutukset tuntuvat myös kalojen ja äyriäisten viljelyssä ja jalostuksessa. Tuntuva kustannusten nousu ja kaupan häiriöt aiheuttavat sen vuoksi merkittävän markkinahäiriön, johon on vastattava tuloksellisilla ja tehokkailla toimilla.Venäjän sotilaallinen hyökkäys Ukrainaan vaarantaa myös unionin kalastajien naapurialueilla harjoittaman kalastustoiminnan turvallisuuden. Tämä on johtanut toiminnan ennalta varautuvaan keskeyttämiseen tietyillä alueilla.
               
            
            
               Edellä esitetyn perusteella komissio ehdottaa Euroopan meri- ja kalatalousrahastosta (EMKR) annetun asetuksen (EU) N:o 508/2014 muuttamista. Käyttöön otettaisiin erityistoimenpiteitä, joilla lievennetään kalastustoiminnalle Venäjän sotilaallisesta hyökkäyksestä Ukrainaan aiheutuvia seurauksia ja kyseisen sotilaallisen hyökkäyksen aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Menoihin voidaan myöntää rahastosta rahoitusta 31. joulukuuta 2023 saakka.
            
            
               Tällä ehdotuksella täydennetään 25. maaliskuuta 2022 annettua komission täytäntöönpanopäätöstä (EU) 2022/500. Mainitussa päätöksessä Venäjän sotilaallisen hyökkäyksen Ukrainaan todetaan olevan poikkeuksellinen tapahtuma, joka aiheuttaa merkittävän markkinahäiriön, ja tämä käynnistää Euroopan meri-, kalatalous- ja vesiviljelyrahaston (EMKVR) kriisitukitoimenpiteitä. Sekä EMKR:n että EMKVR:n toimenpidepaketit maksimoivat saatavilla olevien taloudellisten resurssien käytön kalatalousalan, vesiviljelyn sekä kalojen ja äyriäisten jalostuksen tukemiseen tämänhetkisessä kriisissä.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Ehdotus on linjassa yhteisestä kalastuspolitiikasta annetun asetuksen (EU) N:o 1380/2013 ja yhteistyössä hallinnoitavia unionin rahastoja koskevista yhteisistä säännöksistä annetun asetuksen (EU) N:o 1303/2013 kanssa. 
            
            
               •Yhdenmukaisuus unionin muiden politiikkojen kanssa
            
            
               
                  Ehdotus rajoittuu asetuksen (EU) N:o 508/2014 kohdennettuun ja poikkeukselliseen muuttamiseen ja on yhdenmukainen unionin muiden politiikkojen kanssa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               • Oikeusperusta
            
            
               Euroopan unionin toiminnasta tehdyn sopimuksen 43 artiklan 2 kohta ja 175 artikla. 
            
            
               • Toissijaisuusperiaate (jaetun toimivallan osalta) 
            
            
               Ehdotetut säännökset pannaan täytäntöön yhteistyössä toteutettavan hallinnoinnin puitteissa, varainhoitoasetuksen mukaisesti. 
            
            
               • Suhteellisuusperiaate
            
            
               Ehdotetut säännökset ovat suhteellisuusperiaatteen mukaisia, koska ne ovat asianmukaisia ja tarpeellisia eikä käytettävissä ole vähemmän rajoittavia toimenpiteitä, joilla päästäisiin haluttuihin politiikan tavoitteisiin. 
            
            
               •Toimintatavan valinta
            
            
               Ehdotettu toimintatapa: Euroopan parlamentin ja neuvoston asetus.
            
         
         
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               • Jälkiarvioinnit/toimivuustarkastukset
            
            
               
                  Ei sovelleta
               
            
            
               •Sidosryhmien kuuleminen
            
            
               Kalastus- ja vesiviljelyalan eri sidosryhmät ja jäsenvaltioiden edustajat ovat tuoneet esiin ne haasteet, joita kalastustoiminnalle aiheutuu Venäjän sotilaallisesta hyökkäyksestä Ukrainaan. Niiden mukaan on tarpeen lieventää kyseisen sotilaallisen hyökkäyksen kalastustoiminnalle aiheuttamia seurauksia ja hyökkäyksestä johtuvasta markkinahäiriöstä kalastus- ja vesiviljelytuotteiden toimitusketjuun aiheutuvia vaikutuksia. Kaikki toimijat, sidosryhmät ja asianomaiset jäsenvaltiot ovat korostaneet tarvetta varmistaa taloudellinen tuki kalastus- ja vesiviljelyalalle.
            
            
               •Asiantuntijatiedon keruu ja käyttö
            
            
               
                  Ei sovelleta
               
            
            
               •Vaikutustenarviointi
            
            
               
                  Vaikutustenarviointia ei tarvita, koska Venäjän sotilaallinen hyökkäys Ukrainaan on luonteeltaan poikkeuksellinen ja kriittinen ja edellyttää unionin välittömiä lieventäviä toimenpiteitä. 
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta
               
               
                   •
                        Perusoikeudet
               
               
                  Tämä ehdotus ei vaikuta perusoikeuksien suojaamiseen.
               
            
            
               4.TALOUSARVIOVAIKUTUKSET
            
            
               Ehdotettu muutos ei edellytä muutoksia monivuotisen rahoituskehyksen maksusitoumusmäärärahojen ja maksumäärärahojen vuotuisiin enimmäismääriin. 
            
            
               Koska kriisi on vaikuttanut merkittävästi kalastus-, vesiviljely- ja jalostustoimintaan, nykyisiä EMKR:n toimenpiteitä ja toimintaohjelmia ei pystytä toteuttamaan tavalliseen tapaan. Jotta ei menetettäisi taloudellisia resursseja, joiden avulla kriisiä voitaisiin torjua tehokkaasti, jäsenvaltioille olisi annettava mahdollisuus kohdentaa uudelleen toimintaohjelmansa varoja erityistoimenpiteisiin lyhyellä varoitusajalla. Tätä mahdollisuutta rajoittavat jäsenvaltioiden jo saamat talousarviomäärärahat, joita ne eivät voi ylittää. 
            
            
               Vuoden 2022 talousarviossa Euroopan meri- ja kalatalousrahastoa varten käytettävissä olevia maksumäärärahoja voidaan käyttää unionin prioriteettien väliseen siirtoon toimintaohjelmien sisällä. Itse asiassa uudet toimenpiteet korvaavat suurelta osin alun perin suunnitellut toimenpiteet, joita on nyt pohdittava uudelleen toimitusketjun yleisen häiriintymisen vuoksi. Ehdotetuilla toimenpiteillä pyritään näin ollen varmistamaan vuoden 2022 talousarvion ja kaudeksi 2014–2020 EMKR:lle varattujen määrärahojen tehokas toteutus. 
            
            
               Komissio seuraa tarkasti ehdotetun muutoksen vaikutusta maksumäärärahoihin vuonna 2022 ottaen huomioon sekä talousarvion toteuttamisen että jäsenvaltioiden tarkistetut ennusteet.
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
         
         
            
               Asetuksessa (EU) N:o 508/2014 ja asetuksessa (EU) N:o 1303/2013 vahvistettuja täytäntöönpano-, seuranta-, arviointi- ja raportointivaatimuksia sovelletaan.
            
            
               •Selittävät asiakirjat (direktiivien osalta)
            
            
               
                  Ei sovelleta
               
            
            
               •Ehdotukseen sisältyvien säännösten yksityiskohtaiset selitykset
            
            
               Ehdotus sisältää seuraavat toimenpiteet, joilla lievennetään kalastustoiminnalle Venäjän sotilaallisesta hyökkäyksestä Ukrainaan aiheutuvia seurauksia ja kyseisestä sotilaallisesta hyökkäyksestä johtuvasta markkinahäiriöstä kalastus- ja vesiviljelytuotteiden toimitusketjuun aiheutuvia vaikutuksia:
            
            
               ·Taloudellinen korvaus kalastustoiminnan väliaikaisesta lopettamisesta, jos Venäjän sotilaallinen hyökkäys Ukrainaan vaarantaa kalastustoimien turvallisuuden. Tähän korvaukseen ei sovelleta EMKR-asetuksen 25 artiklan 3 kohdassa vahvistettua rahoituksen enimmäismäärää eikä mainitun asetuksen 33 artiklan 2 kohdassa säädettyä kuuden kuukauden enimmäiskestoa. Korvausta tuetaan vakiomuotoisella unionin osarahoitusosuudella, joka on 75 prosenttia tukikelpoisista julkisista menoista.
            
            
               ·Taloudellinen korvaus hyväksytyille tuottajajärjestöille ja tuottajajärjestöjen liitoille, jotka varastoivat kalastus- tai vesiviljelytuotteita asetuksessa (EU) N:o 1379/2013 (yhteinen markkinajärjestely) säädetyn varastointimekanismin mukaisesti.
            
            
               ·Taloudellinen korvaus kalastus- ja vesiviljelyalan toimijoille (mukaan lukien jalostusala) tulonmenetyksistä ja lisäkustannuksista, joita niille on aiheutunut Venäjän Ukrainaan kohdistamasta sotilaallisesta hyökkäyksestä johtuvasta markkinahäiriöstä ja sen vaikutuksista kalastus- ja vesiviljelytuotteiden toimitusketjuun. 
            
            
               Ehdotuksella nämä korvausjärjestelmät sisällytetään EMKR:n nykyisiin toimenpiteisiin niiden nopean täytäntöönpanon helpottamiseksi. Hyödyntämällä olemassa olevaa kehystä vältetään tarve muuttaa toimintaohjelmien mallia merkittävästi ja helpotetaan jäsenvaltioiden suorittamaa uudelleenohjelmointia. Toimintaohjelmien malliin sekä raportointi- ja seurantajärjestelmään on kuitenkin tarpeen tehdä pieniä teknisiä mukautuksia. Raportointi- ja seurantajärjestelmän mukautukset eivät ole kiireellisiä, koska jäsenvaltioilla on vuosi aikaa ennen kuin niiden on seuraavan kerran toimitettava kumulatiiviset tiedot toimista, jotka on valittu rahoitettaviksi EMKR-asetuksen 97 artiklan 1 kohdan a alakohdan mukaisesti. 
            
            
               Ehdotuksella otetaan käyttöön myös seuraavat joustomekanismit, joilla helpotetaan näiden uusien toimenpiteiden nopeaa täytäntöönpanoa:
            
            
               ·Yksinkertaistettu menettely jäsenvaltioiden toimintaohjelmien muuttamiseksi näiden toimenpiteiden käyttöönoton osalta, mukaan lukien varojen uudelleenkohdentaminen.
            
            
               ·Näistä toimenpiteistä aiheutuvien menojen takautuva tukikelpoisuus 24. helmikuuta 2022 alkaen.
            
            
               ·Mahdollisuus uudelleenkohdentaa tiettyihin EMKR:n toimenpiteisiin (eli valvontaan ja täytäntöönpanoon, tiedonkeruuseen) alun perin varatut kiinteät määrät uusiin toimenpiteisiin.
            
            
               Ehdotuksessa oikaistaan myös EMKR-asetuksen 96 artiklassa oleva tekninen virhe, mutta oikaisu ei koske suomenkielistä toisintoa.
            
            
            
               2022/0118 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) N:o 508/2014 muuttamisesta ja oikaisemisesta siltä osin kuin kyseessä ovat erityistoimenpiteet, joilla lievennetään kalastustoiminnalle Venäjän sotilaallisesta hyökkäyksestä Ukrainaan aiheutuvia seurauksia ja kyseisestä sotilaallisesta hyökkäyksestä johtuvasta markkinahäiriöstä kalastus- ja vesiviljelytuotteiden toimitusketjuun aiheutuvia vaikutuksia 
               
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
         
         
            
               ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan ja 175 artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  1
               , 
            
            
               ottavat huomioon alueiden komitean lausunnon
                  2
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Venäjän 24 päivänä helmikuuta 2022 aloittama sotilaallinen hyökkäys Ukrainaan vaikuttaa unionin kalatalous- ja vesiviljelyalan toimijoihin. Venäjältä ja Ukrainasta peräisin olevien, kalatalous- ja vesiviljelyalan kannalta keskeisten hyödykkeiden kauppavirtojen häiriintyminen on kiihdyttänyt äkillisesti keskeisten tuotantopanosten, kuten energian ja raaka-aineiden, hintojen nousua. Lisäksi kuljetusten keskeytyminen on vaikuttanut merkittävästi Ukrainan ja unionin väliseen kauppaan. Keskeytyminen on seurausta Ukrainan lentoasemien muuttumisesta käyttökelvottomiksi Venäjän hyökkäyksen vuoksi sekä kaiken kaupallisen kuljetustoiminnan keskeyttämisestä Ukrainan satamissa. Nykyisellä kriisillä tulee todennäköisesti olemaan vakavia seurauksia myös viljan, kasviöljyjen ja valkolihaisen kalan toimituksiin Ukrainasta ja Venäjältä unioniin, mikä puolestaan johtaa kalanrehun hintojen tuntuvaan nousuun ja keskeisten raaka-aineiden puutteeseen. Osa unionin laivastosta on lopettanut kalastuksen, koska toiminnan kannattavuus on heikentynyt eikä tuotantopanoskustannusten kasvua, kuten energian jyrkkää hinnannousua, voida kompensoida. Kustannusten nousun ja raaka-aineiden puutteen vaikutukset tuntuvat myös kalojen ja äyriäisten viljelyssä ja jalostuksessa. Tuntuva kustannusten nousu ja kaupan häiriöt aiheuttavat sen vuoksi merkittävän markkinahäiriön, johon on vastattava tuloksellisilla ja tehokkailla toimilla.
            
            
               (2)Sen vuoksi Euroopan parlamentin ja neuvoston asetuksella (EU) N:o 508/2014
                  3
                perustetusta Euroopan meri- ja kalatalousrahastosta (EMKR) olisi voitava tukea erityistoimenpiteitä, joilla lievennetään Venäjän Ukrainaan kohdistaman sotilaallisen hyökkäyksen aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Näihin toimenpiteisiin olisi sisällyttävä taloudellinen korvaus hyväksytyille tuottajajärjestöille ja tuottajajärjestöjen liitoille, jotka varastoivat kalastus- tai vesiviljelytuotteita Euroopan parlamentin ja neuvoston asetuksen (EU) N:o 1379/2013
                  4
                30 ja 31 artiklan mukaisesti, sekä taloudellinen korvaus kalastus- ja vesiviljelyalan toimijoille tulonmenetyksistä ja lisäkustannuksista, joita niille on aiheutunut Venäjän Ukrainaan kohdistaman sotilaallisen hyökkäyksen aiheuttamasta markkinahäiriöstä ja sen vaikutuksista kalastus- ja vesiviljelytuotteiden toimitusketjuun. Näistä toimenpiteistä tuettavista toimista aiheutuvien menojen olisi oltava tukikelpoisia 24 päivästä helmikuuta 2022 eli päivästä, jona Venäjä aloitti sotilaallinen hyökkäyksen Ukrainaan. 
            
            
               (3)EMKR:stä olisi voitava tukea taloudellista korvausta, joka maksetaan kalastustoiminnan väliaikaisesta lopettamisesta, jos Venäjän sotilaallinen hyökkäys Ukrainaan vaarantaa kalastustoiminnan turvallisuuden. Kalastustoiminnan väliaikaisen lopettamisen olisi tapahduttava 24 päivästä helmikuuta 2022 eli siitä päivästä, jona Venäjä aloitti sotilaallinen hyökkäyksen Ukrainaan. 
            
            
               (4)Kun otetaan huomioon ne merkittävät sosioekonomiset seuraukset, joita kalastus- ja vesiviljelytuotteiden toimitusketjuun aiheutuu Venäjän sotilaallisesta hyökkäyksestä Ukrainaan, olisi oltava mahdollista tukea Venäjän sotilaallisesta hyökkäyksestä Ukrainaan johtuvaa kalastustoiminnan väliaikaista lopettamista osarahoitusosuudella, joka on enintään 75 prosenttia tukikelpoisista julkisista menoista. 
            
            
               (5)Varojen uudelleenjakamisessa tarvitaan joustavuutta, joten valvonta- ja täytäntöönpanotoimenpiteitä sekä tiedonkeruutoimenpiteitä varten vahvistetut kiinteät määrät olisi voitava kohdentaa uudelleen toimenpiteisiin, joilla lievennetään Venäjän Ukrainaan kohdistaman sotilaallisen hyökkäyksen seurauksia kalastustoimintaan ja kyseisen sotilaallisen hyökkäyksen aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Samasta syystä ja rajoittamatta voimassa olevaa tukikattoa ja kestorajoitusta muissa kalastustoiminnan väliaikaisen lopettamisen tapauksissa tuen myöntämiseen kalastustoiminnan väliaikaisesta lopettamisesta ei tulisi soveltaa tukikattoa eikä kestorajoitusta, jos väliaikainen lopettaminen johtuu Venäjän Ukrainaan kohdistamasta sotilaallisesta hyökkäyksestä. Velvoitetta, jonka mukaan väliaikaisen lopettamisen vuoksi myönnetty tuki on vähennettävä saman aluksen kalastustoiminnan pysyvän lopettamisen vuoksi myönnetystä tuesta, olisi sovellettava edelleen. Jotta tämän uuden väliaikaisen lopettamisen täytäntöönpano olisi oikeudellisesti selkeää, on tarpeen viitata Euroopan parlamentin ja neuvoston asetuksen (EU) N:o 1303/2013
                  5
                65 artiklan 2 kohdassa säädettyyn tukikelpoisuuskauteen. 
            
            
               (6)Tarvittavan tuen kiireellisyyden vuoksi olisi laajennettava jäsenvaltioiden toimintaohjelmien muuttamiseen sovellettavan yksinkertaistetun menettelyn soveltamisalaa niin, että se sisältää sellaisia erityistoimenpiteitä koskevat muutokset, joilla lievennetään kalastustoiminnalle Venäjän sotilaallisesta hyökkäyksestä Ukrainaan aiheutuvia seurauksia ja kyseisen sotilaallisen hyökkäyksen aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Yksinkertaistetun menettelyn piiriin olisi sisällyttävä kaikki muutokset, jotka ovat tarpeen, jotta kyseiset toimenpiteet saadaan toteutettua kokonaisuudessaan, mukaan lukien niiden käyttöönotto, varojen uudelleen kohdentaminen muista toimenpiteistä ja tuen laskennassa käytettävien menetelmien kuvaus. 
            
            
               (7)Jotta uusien toimenpiteiden täytäntöönpano olisi oikeudellisesti selkeää, on tarpeen oikaista asetuksessa (EU) N:o 508/2014 oleva tekninen virhe. Mainitun asetuksen 96 artiklan oikaisu ei kuitenkaan koske suomenkielistä toisintoa. 
            
            
               (8)Tarvittavan tuen kiireellisyyden vuoksi tämän asetuksen olisi tultava voimaan sitä päivää seuraavana päivänä, jona se julkaistaan. Kun otetaan huomioon Venäjän Ukrainaan kohdistaman sotilaallisen hyökkäyksen odottamaton luonne ja hyökkäyksen vakava vaikutus kalastustoimintaan ja asianomaisiin talouden aloihin ja toimitusketjuihin, kustannusten olisi oltava taannehtivasti tukikelpoisia 24 päivästä helmikuuta 2022.
            
            
               (9)Venäjän Ukrainaan kohdistama sotilaallinen hyökkäys sekä sen sosiaalinen ja taloudellinen vaikutus kalastus- ja vesiviljelyalaan tekevät asiasta kiireellisen. Sen vuoksi on katsottu aiheelliseksi poiketa Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.
            
            
               (10)Asetusta (EU) N:o 508/2014 olisi sen vuoksi muutettava ja oikaistava,
            
            
               OVAT ANTANEET TÄMÄN ASETUKSEN:
            
            
               1 artikla 
                  Muutokset asetukseen (EU) N:o 508/2014
            
            
         
         
            
               Muutetaan asetus (EU) N:o 508/2014 seuraavasti:
            
            
            
               1. Lisätään 13 artiklaan 7 kohta seuraavasti:
            
            
               ”7. Edellä 2 ja 3 kohdassa tarkoitetut talousarviovarat voidaan kohdentaa uudelleen 33 artiklan 1 kohdan d alakohdassa, 44 artiklan 4 a kohdassa, 67 artiklassa ja 68 artiklan 3 kohdassa tarkoitettuun tukeen, jotta lievennetään Venäjän Ukrainaan kohdistaman sotilaallisen hyökkäyksen seurauksia kalastustoimintaan ja kyseisen sotilaallisen hyökkäyksen aiheuttaman markkinahäiriön vaikutuksia kalastus- ja vesiviljelytuotteiden toimitusketjuun.”
            
            
            
               2. Korvataan 22 artiklan 2 kohdan e alakohta seuraavasti:
            
            
               ”e) toimintaohjelmien muutoksista, jotka koskevat 33 artiklan 1 kohdan d alakohdassa, 35 artiklassa, 44 artiklan 4 a kohdassa, 55 artiklan 1 kohdan b alakohdassa, 57, 66 ja 67 artiklassa, 68 artiklan 3 kohdassa ja 69 artiklan 3 kohdassa tarkoitettua tukea, mukaan lukien varojen kohdentaminen uudelleen covid-19:n puhkeamisen seurausten torjumiseksi tai Venäjän Ukrainaan kohdistamasta sotilaallisesta hyökkäyksestä kalastustoimintaan aiheutuvien seurausten ja kyseisestä sotilaallisesta hyökkäyksestä johtuvan markkinahäiriön kalastus- ja vesiviljelytuotteiden toimitusketjuun aiheuttamien vaikutusten lieventämiseksi.”
            
            
            
               3. Korvataan 33 artiklan 1 kohdan d alakohta seuraavasti:
            
            
               ”d) jos kalastustoiminnan väliaikainen lopettaminen tapahtuu 1 päivän helmikuuta ja 31 päivän joulukuuta 2020 välisenä aikana covid-19:n puhkeamisen seurauksena, mukaan lukien kestävää kalastusta koskevan kumppanuussopimuksen nojalla toimivat alukset, tai 24 päivästä helmikuuta 2022 johtuen Venäjän Ukrainaan kohdistamasta sotilaallisesta hyökkäyksestä, joka vaarantaa kalastustoiminnan turvallisuuden.”
            
            
            
               4. Korvataan 33 artiklan 1 kohdan d alakohdan toinen alakohta seuraavasti:
            
            
               ”Asetuksen (EU) N:o 1303/2013 65 artiklan 9 kohdan toisen alakohdan mukaisesti ja poiketen siitä, mitä sen ensimmäisessä alakohdassa säädetään, tämän kohdan ensimmäisen alakohdan d alakohdan nojalla tuettujen toimien menot ovat tukikelpoisia 1 päivästä helmikuuta 2020, jos ne ovat seurausta covid-19:n puhkeamisesta, tai 24 päivästä helmikuuta 2022, jos ne ovat seurausta Venäjän Ukrainaan kohdistamasta sotilaallisesta hyökkäyksestä, joka vaarantaa kalastustoiminnan turvallisuuden.”
            
            
            
               5. Korvataan 33 artiklan 2 kohta seuraavasti:
            
            
               ”2. Edellä 1 kohdan ensimmäisen alakohdan a, b ja c alakohdassa tarkoitettua tukea voidaan myöntää enintään kuuden kuukauden ajan alusta kohden asetuksen (EU) N:o 1303/2013 65 artiklan 2 kohdassa tarkoitetun tukikelpoisuuskauden aikana. Tätä enimmäiskestoa ei sovelleta mainitun alakohdan d alakohdassa tarkoitettuun tukeen.”
            
            
            
               6. Korvataan 44 artiklan 4 a kohta seuraavasti:
            
            
               ”4 a. EMKR:stä voidaan 33 artiklassa säädetyin edellytyksin tukea kalastustoiminnan väliaikaista lopettamista, joka johtuu covid-19:n puhkeamisesta tai Venäjän Ukrainaan kohdistamasta sotilaallisesta hyökkäyksestä, joka vaarantaa kalastustoiminnan turvallisuuden, kuten 33 artiklan 1 kohdan d alakohdassa säädetään.”
            
            
         
         
            
               7. Korvataan 67 artiklan 1 kohdan ensimmäisen alakohdan johdantokappale seuraavasti:
            
            
               ”1. Jos se on tarpeen covid-19:n puhkeamiseen vastaamiseksi tai Venäjän Ukrainaan kohdistamasta sotilaallisesta hyökkäyksestä johtuvasta markkinahäiriöstä kalastus- ja vesiviljelytuotteiden toimitusketjuun aiheutuvien vaikutusten lieventämiseksi, EMKR:n tukea voidaan myöntää sellaisille hyväksytyille tuottajajärjestöille ja tuottajajärjestöjen liitoille maksettaviin korvauksiin, jotka varastoivat asetuksen (EU) N:o 1379/2013 liitteessä II lueteltuja kalastus- tai vesiviljelytuotteita tai mainitun asetuksen liitteessä I olevassa a alakohdassa lueteltuja CN-koodiin 0302 kuuluvia tuotteita edellyttäen, että kyseiset tuotteet varastoidaan mainitun asetuksen 30 ja 31 artiklan mukaisesti, ja jos seuraavat edellytykset täyttyvät:” 
            
            
            
               8. Korvataan 67 artiklan 2 kohta seuraavasti:
            
            
               ”2. Edellä 1 kohdassa tarkoitettu tuki päättyy 31 päivänä joulukuuta 2020, paitsi jos sillä lievennetään Venäjän Ukrainaan kohdistaman sotilaallisen hyökkäyksen aiheuttaman markkinahäiriön vaikutuksia kalastus- ja vesiviljelytuotteiden toimitusketjuun.
            
            
            
               Asetuksen (EU) N:o 1303/2013 65 artiklan 9 kohdan toisen alakohdan mukaisesti ja poiketen siitä, mitä sen ensimmäisessä alakohdassa säädetään, tämän artiklan nojalla tuettujen toimien menot ovat tukikelpoisia 1 päivästä helmikuuta 2020 covid-19:n puhkeamiseen vastaamiseksi ja 24 päivästä helmikuuta 2022 Venäjän Ukrainaan kohdistamasta sotilaallisesta hyökkäyksestä johtuvan markkinahäiriön kalastus- ja vesiviljelytuotteiden toimitusketjuun aiheuttamien vaikutusten lieventämiseksi.” 
            
            
            
               9. Lisätään 68 artiklaan 3 kohta seuraavasti:
            
            
               ”3. EMKR:stä voidaan tukea taloudellista korvausta kalastus- ja vesiviljelyalan toimijoille tulonmenetyksistä ja lisäkustannuksista, joita niille on aiheutunut Venäjän Ukrainaan kohdistamasta sotilaallisesta hyökkäyksestä johtuvasta markkinahäiriöstä ja sen vaikutuksista kalastus- ja vesiviljelytuotteiden toimitusketjuun.
            
            
               Ensimmäisen alakohdan nojalla tuettujen toimien menot ovat asetuksen (EU) N:o 1303/2013 65 artiklan 9 kohdan toisen alakohdan mukaisesti tukikelpoisia 24 päivästä helmikuuta 2022.
            
            
               Ensimmäisessä alakohdassa tarkoitettu korvaus lasketaan 96 artiklan mukaisesti.”
            
            
            
               10. Korvataan 95 artiklan 2 kohdan e alakohta seuraavasti:
            
            
               ”e) toimi liittyy 33 tai 34 artiklan mukaiseen tukeen tai 54, 55 tai 56 artiklan, 68 artiklan 3 kohdan tai 69 artiklan 3 kohdan mukaisiin korvauksiin;”
            
            
                
            
            
               2 artikla 
                  Asetuksen (EU) N:o 508/2014 oikaiseminen
            
            
               Oikaistaan asetus (EU) N:o 508/2014 seuraavasti: Ei koske suomenkielistä toisintoa
            
            
            
         
         
            
               3 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        
                        Neuvoston puolesta
               
               
                  Puhemies 
                        
                        Puheenjohtaja
               
            
         
         
            
                  
                     (1)
                  
                        EUVL C , , s. .
               
               
                  
                     (2)
                  
                        EUVL C , , s. .
               
               
                  
                     (3)
                  
                        Euroopan parlamentin ja neuvoston asetus (EU) N:o 508/2014, annettu 15 päivänä toukokuuta 2014, Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta (EUVL L 149 20.5.2014, s. 1).
               
               
                  
                     (4)
                  
                        Euroopan parlamentin ja neuvoston asetus (EU) N:o 1379/2013, annettu 11 päivänä joulukuuta 2013, kalastus- ja vesiviljelytuotealan yhteisestä markkinajärjestelystä ja neuvoston asetusten (EY) N:o 1184/2006 ja (EY) N:o 1224/2009 muuttamisesta sekä neuvoston asetuksen (EY) N:o 104/2000 kumoamisesta (EUVL L 354, 28.12.2013, s. 1).
               
               
                  
                     (5)
                  
                        Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).